เวเนซุเอลา จับเพิ่ม 3 ทหารรับจ้าง พัวพันแผนบุกโค่น มาดูโร
ประธานาธิบดีนิโคลัส มาดูโรของเวเนซุเอลา เผยเมื่อ 10 พ.ค.ว่า เจ้าหน้าที่เวเนซุเอลาจับกุมผู้ต้องสงสัยเป็นทหารรับจ้าง 3 คน เชื่อมโยงความพยายามบุกโจมตีโค่นอำนาจรัฐบาลเวเนซุเอลา ทำให้จำนวนผู้ถูกจับตามข้อกล่าวหาดังกล่าวมีเพิ่มเป็น 34 คน รวมทั้งอดีตทหารสหรัฐฯ 2คน วัย 34 และ 41 ปี ตามลำดับ ถูกจับตั้งข้อหาก่อการร้าย สมรู้ร่วมคิดและอื่นๆ ส่วนผู้ถูกจับคนอื่นๆเป็นชาวเวเนซุเอลามาดูโรระบุระหว่างแถลงออกโทรทัศน์ครั้งนี้ด้วยว่า เวเนซุเอลาจะตามจับผู้เกี่ยวข้องให้หมด หลังทลายแผนการร้ายหวังบุกยึดเวเนซุเอลาได้เมื่อต้นเดือน พ.ค.โดยอดีตทหารสหรัฐฯทั้ง 2 คน พร้อมพวกบุกจู่โจมทางทะเลที่เมืองมาคูโต ไม่ไกลจากกรุงการากัส พร้อมยกเทียบกับปฏิบัติการของกองพลแนวร่วมปฏิวัติประชาธิปไตยคิวบา (DRF) ที่สหรัฐฯสนับสนุน หวังบุกโค่นอำนาจรัฐบาลคิวบาที่อ่าวหมูแต่ล้มเหลวเมื่อปี 2504 มาดูโรเน้นย้ำด้วยว่าประธานาธิบดีโดนัลด์ ทรัมป์ของสหรัฐฯเกี่ยวข้องกับปฏิบัติการหวังบุกโค่นอำนาจของตนครั้งนี้ด้วย โดยมีนายฮวน กวยโด ผู้ท้าชิงอำนาจและผู้นำฝ่ายค้าน เป็นผู้สมรู้ร่วมคิด ด้านทรัมป์ปฏิเสธแล้ว ส่วนกวยโด แม้ถูกกล่าวหาแต่ยังไม่ถูกตั้งข้อหาใดๆ.
เจ้าหน้าที่เวเนซุเอลาจับกุมผู้ต้องสงสัยเป็นทหารรับจ้าง 3 คน เชื่อมโยงความพยายามบุกโจมตีโค่นอำนาจรัฐบาลเวเนซุเอลา ทำให้จำนวนผู้ถูกจับตามข้อกล่าวหาดังกล่าวมีเพิ่มเป็น 34 คน
เวเนซุเอลา,นิโคลัส มาดูโร,กลุ่มก่อการร้าย,ประธานาธิบดี นิโคลัส มาดูโร,ประธานาธิบดีเวเนซุเอลา,ข่าววันนี้,ทหารรับจ้าง